ما بجيت بفركَتـك
اثير التميمي
مابجيت بفركَتـك لامستحيل
بيمن ابجي وعندك انت عيوني
وياك راحن وي خطوتك من مشيت
وانعم الله الوادم يكَـودوني
وداعت امي بغيبتك ماعندي حيل
كَـوه باوقات الصلاه يشيلوني
وكَـوه اردن لو على الكَـاع انحنيت
ومن ارد على الحايط يتجوني
كلشي بيه انهار بفراكَـك خويت
اهلي كَـد ما ايسو جبلوني
بس وحقك لو خبر سمعوني اجيت
فنهم يكَـدرون ويكضوني
كلهم يلوموني بحبك تعال
ردلي روحي وسكت اللاموني
روحي وركَـه وهجرتك موسم خريف
هم بعد تحتاج اوصف لوني
وركَـه فوكَـ الكَـاع وفراكَـك عجاج
وقيس من يمك يروحي شلوني
راح اوصفلك بعد روحي بجفاك
ودعوه للعشاكَـ خل يسمعوني
روحي ورقه بغيبتك شابكَـه ماي
والشماته معاند يجروني
لحكَـ عله الضال واني شبيه ضال
من كثر عتهم ولك خلصوني
وماكفاهم وصلت كلشي بمكان
ردو بجف الشمس جمعوني
يبست بجفوفهم بعد الخضار
حتى ماحبك بعد حركَـوني
اي صرت دخان بس تدري شنطيت
عطرك بدخاني من شموني